தனது இரண்டு புதல்விகளையும் ஷுன்னுக்கு மணமுடித்துக் கொடுத்தார். கூடவே ஒரு தானியக் களஞ்சியத்தையும் ஒரு மந்தை செம்மறி ஆடுகளையும் சீராகக் கொடுத்தார். அந்தக் காலத்தில் இது பெரிய செல்வமாகக் கருதப்பட்டது. ஷுன்னுக்கு அடித்த இந்த அதிர்ஷ்டம் எல்லாரையும் பொறாமைப்பட வைத்தது. பார்வை இழந்த தந்தையும் கொடிய சித்தியும், தந்திரக்காரத் தம்பியும் பொறாமைத் தீயில் வெந்தனர். இந்த செல்வத்தை எப்படியாவது கைப்பற்றி விட வேண்டும் எனத் திட்டம் போட்டனர். ஒரு முறை ஷுன் தானியக் களஞ்சியத்தின் மீது ஏறி, தானியம் எடுத்துக்கொண்டிருந்த போது, அவர்கள் ஏணியை எடுத்துவிட்டு களஞ்சியத்திற்குத் தீவைத்து விட்டார்கள் நல்ல வேளையாக, ஷுன் அகன்ற விளிம்புடைய இரண்டு மூங்கில் தொப்பிகளை அணிந்திருந்தான். அவற்றின் உதவியால், உயிர்தப்பினான். இன்னொரு தடவை, ஒரு கிணற்றுக்குள் இறங்கி தூர் எடுக்கும் படி ஷுன்னிடம் கூறினார்கள். அவன் கிணற்றுக்குள் இறங்கியதும் மேலே இருந்து கற்களை வீசி அவனைக் கொல்லப் பார்த்தனர். கிணறு நிரம்பும் வரை, கற்களை விட்டெறிந்தனர்.